**projektas**

**reg. Nr. T-77**

**2.29. darbotvarkės klausimas**

**Pasvalio rajono savivaldybės taryba**

**Sprendimas**

**Dėl VIEŠOSIOS ĮSTAIGOS PASVALIO LIGONINĖS 2022 METŲ FINANSINIŲ ATASKAITŲ RINKINIO PATVIRTINIMO IR PRITARIMO VEIKLOS ATASKAITAI**

2023 m. kovo d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 3 dalies 5 punktu, 4 dalimi, Lietuvos Respublikos viešųjų įstaigų įstatymo 10 straipsnio 1 dalies 6 punktu, 5 ir 8 dalimis, 11 straipsniu, Lietuvos Respublikos sveikatos priežiūros įstaigų įstatymo 28 straipsniu, vykdydama Pasvalio rajono savivaldybės tarybos veiklos reglamento, patvirtinto Pasvalio rajono savivaldybės tarybos 2009 m. gegužės 13 d. sprendimu Nr. T1-86 „Dėl Pasvalio rajono savivaldybės tarybos veiklos reglamento patvirtinimo“ (Pasvalio rajono savivaldybės tarybos 2020 m. lapkričio 25 d. sprendimo Nr. T1-216 redakcija) (su visais aktualiais pakeitimais), 289 ir 290 punktus, viešosios įstaigos Pasvalio ligoninės įstatų, patvirtintų Pasvalio rajono savivaldybės tarybos 2010 m. vasario 10 d. sprendimu Nr. T1-37 „Dėl viešosios įstaigos Pasvalio ligoninės įstatų patvirtinimo“ (Pasvalio rajono savivaldybės tarybos 2017 m. gruodžio 20 d. sprendimo Nr. T1-271 redakcija) (su visais aktualiais pakeitimais), 43 punktą ir 47.3 papunktį, atsižvelgdama į nepriklausomo auditoriaus uždarosios akcinės bendrovės „Audito nauda“ 2023 m. kovo d. išvadą, Pasvalio rajono savivaldybės taryba nusprendžia:

1. Patvirtinti viešosios įstaigos Pasvalio ligoninės 2022 metų finansinių atskaitų rinkinį (pridedama).

2. Pritarti viešosios įstaigos Pasvalio ligoninės 2022 metų veiklos ataskaitai (pridedama).

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus specialistė

Živilė Kripaitienė

2023-03-13

Suderinta DVS Nr. RTS-82

Pasvalio rajono savivaldybės tarybai

**AIŠKINAMASIS RAŠTAS**

**Dėl VIEŠOSIOS ĮSTAIGOS PASVALIO LIGONINĖS 2022 METŲ FINANSINIŲ ATASKAITŲ RINKINIO PATVIRTINIMO IR PRITARIMO ĮSTAIGOS VEIKLOS ATASKAITAI**

2023-03-13

Pasvalys

1. **Sprendimo projekto rengimo pagrindas.**

Vadovaujantis Viešųjų įstaigų įstatymo 10 straipsnio 5 dalimi, kasmet, pasibaigus finansiniams metams, per keturis mėnesius turi įvykti eilinis visuotinis dalininkų susirinkimas, kuriam įstaigos vadovas pateikia viešosios įstaigos metinių finansinių ataskaitų rinkinį ir praėjusių finansinių metų įstaigos veiklos ataskaitą. Kadangi Savivaldybės taryba yra vienintelis VšĮ Pasvalio ligoninės dalininkas, t. y. savininkas, tai jos raštiški sprendimai prilyginami visuotinio dalininkų susirinkimo sprendimams.

**2. Sprendimo projekto tikslai ir uždaviniai.**

Vadovaujantis Viešųjų įstaigų įstatymo 10 straipsnio 5 dalimi, Įstaigos metinių finansinių ataskaitų rinkinį tvirtina visuotinis dalininkų susirinkimas. Kadangi Savivaldybės taryba 2021 m. lapkričio 24 d. sprendimu Nr. T1-214 „Dėl viešosios įstaigos Pasvalio ligoninės metinių finansinių ataskaitų rinkinių audito“ nusprendė atlikti VšĮ Pasvalio ligoninės 2022 m. metinių finansinių ataskaitų rinkinio auditą, tvirtinamas tik audituotas metinių finansinių ataskaitų rinkinys. Šios įstaigos 2022 metų finansinių ataskaitų rinkinį tikrino nepriklausomas auditorius UAB „Audito nauda“. Jos pateiktoje išvadoje pažymėta, kad finansinės ataskaitos visais reikšmingais atžvilgiais teisingai parodo tikrą ir teisingą vaizdą VšĮ Pasvalio ligoninės 2022 m. gruodžio 31 d. finansinę būklę ir tą dieną pasibaigusių metų finansinius veiklos rezultatus ir pinigų srautus, vadovaujantis Lietuvos Respublikoje galiojančiais teisės aktais, reglamentuojančiais buhalterinę apskaitą ir finansinių ataskaitų sudarymą, ir viešojo sektoriaus apskaitos ir finansinės atskaitomybės standartus.

Viešoji įstaiga Pasvalio ligoninė 2022 metus baigė su teigiamu veiklos rezultatu – 195 668,34 Eur perviršiu (2021 metais – su 240 603,96 Eur deficitu). Ataskaitinio laikotarpio teigiamas veiklos rezultatas padidino finansinės būklės ataskaitoje apskaitytą ankstesnių metų veikos rezultatą – sukauptą perviršį, kuris 2022 m. gruodžio 31 d. sudarė 458 757,13 Eur.

2022 m. ligoninė suteikė medicininių paslaugų už 6 583,1 tūkst. Eur, tai 996,8 tūkst. Eur daugiau nei 2021 m. Pagrindinės veiklos sąnaudos, lyginant su 2021 m., padidėjo 347,4 tūkst. Eur ir 2022 metais sudarė 7 250,2 tūkst. Eur. Ataskaitinių metų pabaigoje įstaiga ilgalaikių įsipareigojimų turėjo už 119,69 tūkst. Eur, o trumpalaikiai įsipareigojimai – skolos tiekėjams, darbo užmokesčiui ir mokesčiams sudarė – 672,3 tūkst. Eur, tačiau Teritorinė ligonių kasa ir kitos įstaigos ligoninei už suteiktas paslaugas liko skolingos 518,5 tūkst. Eur. Banko sąskaitose 2022 m. pabaigoje buvo 378,7 tūkst. Eur.

Įstaigos veiklos per ataskaitinius 2022 metus apžvalga, svarbiausi įvykiai, planai ir prognozės atsispindi viešosios įstaigos Pasvalio ligoninės vyriausiojo gydytojo parengtoje ataskaitoje.

**3. Kokios siūlomos naujos teisinio reguliavimo nuostatos ir kokių rezultatų laukiama.**  Naujų teisinio reguliavimo nuostatų nesiūloma.

**4. Skaičiavimai, išlaidų sąmatos, finansavimo šaltiniai**.

Sprendimo projekto įgyvendinimui lėšų nereikės.

**5. Numatomo teisinio reguliavimo poveikio vertinimo rezultatai, galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.** Antikorupcinis vertinimas neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Pasvalio rajono savivaldybės administracijos Strateginio planavimo ir investicijų skyrius. Atsakingas asmuo – Strateginio planavimo ir investicijų skyriaus vedėjas Gytis Vitkus.

Strateginio planavimo ir investicijų skyriaus specialistė Živilė Kripaitienė